**Fjala e Drejtorit të Përgjithshëm të Agjencisë së Sigurimit të Depozitave**

**Komisioni i Ekonomisë dhe Financave,**

**11 Prill 2018**

I nderuar zoti Kryetar i Komisionit,

Të nderuar zonja dhe zotërinj deputetë,

Fillimisht më lejoni t’ju falënderoj, në emër të Agjencisë së Sigurimit të Depozitave, për bashkëpunimin e frytshëm dhe kontributin e Kuvendit të Shqipërisë, dhe Komisionit të Ekonomisë dhe Financave në veçanti në këto vite, në drejtim të përmirësimit të mëtejshëm të skemës së sigurimit të depozitave dhe mbështetjes së dhënë për projektet kryesore të Agjencisë.

Ashtu sikurse dhe në vitet e mëparshme, viti i kaluar ka qenë një vit pozitiv në aktivitetin e Agjencisë së Sigurimit të Depozitave, në të cilin nuk ka pasur asnjë ngjarje sigurimi. Pavarësisht kësaj, ne si Agjenci kemi qenë dhe vazhdojmë të jemi të angazhuar për të qenë gati në çdo kohë të përmbushim mandatin tonë ligjor. Për këtë qëllim kemi punuar intensivisht për të rritur gatishmërinë operacionale të institucionit për përballimin e situatave që do të kërkonin ndërhyrjen e Agjencisë apo ngjarjeve të sigurimit që mund të ndikojnë në sistemin bankar dhe financiar.

Si fillim, përpara se t’ju prezantoj një përmbledhje të aktiviteteve të Agjencisë përgjatë vitit në raportim dhe një pasqyrë të skemës së sigurimit të depozitave, më lejoni të sjell në vëmendjen tuaj rekomandimet e rezolutës së fundit te Kuvendit për veprimtarinë e Agjencisë së Sigurimit të Depozitave dhe veprimet konkrete të Agjencisë për vënien e tyre në zbatim.

Në lidhje me rekomandimin e parë, i cili parashikonte se *Agjencia duhet të zhvillojë më tej skemën e sigurimit të depozitave dhe të identifikojë fushat e mundshme për përmirësim për të rritur efektivitetin dhe gatishmërinë në rast ngjarjeje sigurimi*, kemi ndërmarrë nismën ligjore për përfshirjen e depozitave të tregtarëve dhe shoqërive tregtare në skemën e sigurimit të depozitave. Kjo nismë ligjore u finalizua me miratimin nga Kuvendi i Republikës së Shqipërisë të ligjit nr. 39/2016 “Për disa ndryshime dhe shtesa në ligjin nr. 53/2014, datë 22.5.2014 “Për sigurimin e depozitave”. Miratimi i këtij ligji mundësoi rritjen e bazës së depozituesve të mbrojtur nga skema e sigurimit të depozitave, duke kontribuar në forcimin e stabilitetit financiar në Republikën e Shqipërisë. Gjithashtu, ligji përcaktoi dhe afatet ligjore të përfshirjes në skemë të shoqërive të kursim kreditit me qëllim koordinimin e këtij procesi me atë të ristrukturimit të këtyre subjekteve. Anëtarësimi në skemë i shoqërive të kursim kreditit si dhe përfshirja e depozitave të tregtarëve dhe shoqërive tregtare në depozitat e sigurueshme hyri në fuqi në mënyrë të njëkohshme më datë 1 janar 2017. Pas hyrjes në fuqi të ligjit, në fokus të punës të Agjencisë ka qenë rishikimi i kuadrit nënligjor në fuqi që rregullon veprimtarinë e sigurimit të depozitave nga subjektet anëtare të skemës, si dhe përmirësimi i kuadrit të brendshëm rregullativ lidhur me gatishmërinë operacionale të Agjencisë në rast ngjarje sigurimi, të cilat janë detajuar në Raportin Vjetor.

Rekomandimi i dyte percaktonte se *Agjencia duhet të asistojë në procesin e përgatitjes së shoqërive të kursim-kreditit, për përmbushjen nga ana e tyre të kritereve të kërkuara, me qëllim përfshirjen e tyre të njëkohshme në skemën e sigurimit të depozitave, si dhe të vendose informacion për shoqëritë e kursim-kreditit në faqen online të Agjencisë*.

Në zbatim të ligjit si dhe në përputhje me këtë rekomandim të Kuvendit të Shqipërisë, Agjencia u angazhua seriozisht në takime konsultuese dhe informuese me përfaqësues të të gjithë shoqërive të kursim kreditit. Këto takime synonin përgatitjen e shoqërive të kursim kreditit për të qenë në përputhje me kërkesat ligjore për anëtarësim në skemë.

Më pas, Agjencia në bashkëpunim të ngushtë me Bankën e Shqipërisë, kreu raundin e parë të verifikimeve në të gjitha shoqëritë e kursim kreditit që kishin aplikuar për anëtarësim në skemë. Në raportet e verifikimit u lanë rekomandime, me qëllim përmirësimin e punës për plotësimin e kërkesave për anëtarësim në skemë. Pas raundit të parë të verifikimit, u organizuan takime me të gjitha shoqëritë e kursim kreditit që kishin dërguar kërkesën për anëtarësim në skemë, në lidhje më paqartësitë e mundshme sa i takon adresimit të gjetjeve dhe plotësimit të rekomandimeve lënë në raportet e verifikimit, me qëllim përputhshmërinë me kërkesat për anëtarësim në skemë. Në fazën përmbyllëse të procesit u krye raundi i dytë i verifikimit në të gjitha shoqëritë e kursim kreditit. Në këtë fazë, Agjencia verifikoi plotësimin e të gjithë kushteve, mangësive dhe vërejtjeve të bëra, dhe njoftoi për plotësimin e kushteve dhe detyrimin për pagesën e kontributit fillestar ato shoqëri, të cilat kishin plotësuar kërkesat ligjore dhe nënligjore lidhur me sigurimin e depozitave. Në vijim të gjithë këtij procesi, në vitin 2016 u përfshinë 5 shkk në skemën e sigurimit të depozitave, ndërsa në vitin 2017 një shkk tjetër, çka e çon në 6 numrin total të shkk-ve të anëtarësuara.

Në kuadër të rekomandimit që kërkon nga Agjencia *të përmirësojë në vazhdimësi infrastrukturën e saj informatike për t’ju përgjigjur në kohë dhe saktë depozituesve në rast të një ngjarje sigurimi*, Ju informoj se në vijim të miratimit të ligjit të lartpërmendur, për përfshirjen në depozitat e sigurueshme të depozitave të tregtarëve dhe shoqërive tregtare, duke filluar nga data 1 Janar 2017, Sistemi Informatik për Raportim dhe Kompensim (SIRK) u përshtat për raportimin elektronik të të dhënave. Ky sistem mundëson raportimin në një platformë të sigurtë të të dhënave për depozitat e tregtarëve dhe shoqërive tregtare nga bankat dhe/ose shoqëritë e kursim kreditit për përllogaritjen e primit dhe shumës së depozitave të siguruara, me qëllim pagesën në kohë dhe saktë të depozituesve në rast ngjarjeje sigurimi.

Sipas rekomandimit tjetër të radhës, kërkohet që *Agjencia të angazhohet në administrimin efikas të mjeteve financiare dhe gjetjen e mënyrave alternative të investimit në kushtet kur normat e letrave me vlerë të Qeverisë janë në rënie*.

Në lidhje me këtë rekomandim, me qëllim rritjen e efikasitetit në administrimin e mjeteve financiare janë miratuar akte rregullative të cilat synojnë, ndër të tjera, ndarje të qartë midis funksioneve zbatuese dhe monitoruese; rishikimin dhe zgjerimin e funksioneve të Komitetit të Investimeve duke përfshirë përshtatjen e strategjisë së administrimit të mjeteve financiare në përputhje me vlerësimet e rrezikut që kanë subjektet anëtare dhe strukturimin e portofolit në transhe për të respektuar parimet e likuiditetit dhe sigurisë.

Në kuadër të aktivitetit investues dhe zhvillimeve në tregun e letrave me vlerë, Agjencia, në përputhje me dispozitat ligjore, ka diversifikuar portofolin duke synuar një shpërndarje përpjestimore midis maturiteteve.

Rekomandimi i radhës i kërkon *Agjencisë të jetë e vëmendshme ndaj zhvillimeve në sistemin bankar e financiar në vend, të zhvillojë maksimalisht kapacitetet, për t’iu përgjigjur situatave të mundshme që do të kërkonin ndërhyrjen e Agjencisë*.

Ju informoj se Agjencia e Sigurimit të Depozitave është në çdo kohë mjaft e angazhuar dhe vigjilente ndaj zhvillimeve në sistemin bankar e financiar dhe ka ngritur linja të rregullta raportimi me subjektet anëtare dhe Bankën e Shqipërisë duke krijuar një bazë të dhënash të mjaftueshme për një vlerësim të rrezikut të sistemit bankar. Gjatë vitit 2017 Agjencia realizoi për herë të parë procesin e përzgjedhjes së bankave agjente në listën paraprake e cila përfundoi me nënshkrimin e kontratave me tre banka te sistemit. Ky proces është një hap konkret në drejtim të përforcimit të kapaciteteve të Agjencisë për përmbushjen e objektivave të saj ligjorë, pasi banka Agjente do te ketë rol kyç në realizimin e një procesi të shpejtë dhe të saktë kompensimi.

Gjithashtu, në këtë kuadër gjej rastin të ndaj me ju edhe angazhimin e Agjencisë në ligjit për ndërhyrjen e jashtëzakonshme, ku Agjencia është ngarkuar me rolin e administratorit të Fondit të Ndërhyrjes së Jashtëzakonshme. Ky regjim i krijuar, në radhë të parë nga Banka e Shqipërisë në rolin e Autoritetit të Ndërhyrjes së Jashtëzakonshme por dhe me bashkëpunimin e vazhdueshëm përgjatë gjithë etapave nga Agjencia, krijon një mbrojtje më shumë për depozituesit në rast të situatave të papëlqyeshme në sistemin bankar.

Rekomandimi i fundit i rezolutës parashikon se *Agjencia duhet të promovojë në mënyrë të vazhdueshme skemën e sigurimit të depozitave, si dhe të rrisë nivelin e edukimit dhe ndërgjegjësimit të depozituesve për përfitimet dhe kufizimet e skemës së sigurimit të depozitave.*

Së fundmi, në lidhje me këtë rekomandim dëshiroj t’ju informoj se kemi hartuar politika të ndërgjegjësimit të publikut si dhe janë kryer trajnime me punonjës të bankave dhe të shoqërive të kursim kreditit. Bazuar në këto politika jemi munduar të përdorim me sa më shumë efektivitet mjetet e ndryshme dhe kanalet e komunikimit në dispozicion. Gjithashtu, kemi bashkëpunuar dhe koordinuar me Bankën e Shqipërisë dhe Shoqatën Shqiptare të Bankave në organizimin e aktiviteteve edukuese dhe ndërgjegjësuese me fokus edukimin financiar dhe rritjen e besimit të publikut.

***Këto ishin edhe rekomandimet e dhëna nga Rezoluta e Kuvendit dhe hapat e ndërmarra nga Agjencia për plotësimin e tyre, të cilat përbëjnë edhe pjesën më të rëndësishme të aktivitetit tonë në këto vite. Në vijim, do të dëshiroja të sillja në vëmendjen tuaj një përmbledhje të treguesve kryesore të depozitave në sistemin bankar dhe të skemës së sigurimit të depozitave në Republikën e Shqipërisë.***

**Analiza e depozitave të siguruara në sistemin bankar**

**Totali i depozitave**

Gjatë vitit 2017 sistemi bankar shqiptar vazhdoi të mbetet i shëndetshëm e me një ecuri pozitive, duke ofruar siguri e gëzuar besimin e klientëve shqiptarë dhe të huaj. Depozitat e sistemit bankar, në fund të vitit 2017, janë rritur me rreth 0.08% krahasuar më të njëjtën periudhë të vitit 2016. Pra, më 31 dhjetor 2017 totali i depozitave të sistemit bankar, rezulton të jetë rreth 1,115 mld Lek.

**Depozitat e sigurueshme**

Në fund të vitit 2017 vlera e depozitave të sigurueshme që përfitojnë nga skema e sigurimit të depozitave arriti 1,074 mld lekë, duke përfaqësuar 96.3% të totalit të depozitave (përfshirë depozitat e tregtareve dhe shoqërive tregtare). Si rezultat i zgjerimit me depozitat e tregtareve dhe shoqerive tregtare, rritja vjetore e depozitave të sigurueshme në vlerë ishte 161 mld lekë, ose 17.6% më shumë krahasuar me vlerën prej 913 mld lekë të depozitave të sigurueshme të individëve që ishte në fund të vitit të kaluar. Në totalin e depozitave të sigurureshme depozitat në valutë shfaqin një epërsi të lehtë me rreth 51%.

**Depozitat e siguruara**

Në fund të dhjetorit 2017, numri i depozituesve me balancë të agreguar më të vogël ose barabartë me 2,500.000 leke përfaqëson 94% të totalit të depozituesve që përfitojnë nga skema dhe në vlerë 407 mld leke që përfaqëson 38% të totalit të depozitave të sigurureshme.

Numri i depozitave me balancë të agreguar më të madhe se 2,500.000 lekë përfaqëson 6% të totalit të depozituesve, në vlerë rreth 667 mld lekë ose 62% e totalit të depozitave të sigurueshme.

**Analiza e depozitave të siguruara në shoqëritë e kursim kreditit**

Ashtu siç kemi theksuar edhe më lart, viti 2017 ka qenë edhe viti i parë i raportimit i shoqërive të kursim kreditit pjesë e skemës se sigurimit te depozitave. Totali i depozitave të SHKK-ve në fund të vitit 2017 arriti në 6.1 mld lekë, nga 4.1 mld lekë që ishte në fund të dhjetorit 2016, duke shënuar një rritje vjetore prej 48.7%. Depozitat e sigurueshme në SHKK në fund të dhjetorit 2017 janë 6 mld lekë dhe përfaqësojnë 98.6% të totalit të depozitave.

Në fund të vitit 2017, përfitues janë 19,543 depozitues të SHKK-ve, kundrejt 5,879 depozituesve në fillim të këtij viti. Numri i depozituesve gjatë vitit 2017 është rritur me 232%. Kjo rritje e ndjeshme ka ardhur jo vetëm si rezultat i zgjerimit të aktivitetit të SHKK-ve ekzistuese dhe rritjes se besueshmërisë së publikut ne këto shoqëri pas përfshirjes se tyre ne skeme, por edhe si rezultat i përfshirjes në skemë të nje shkk-je te re.

**Fondi i Sigurimit të Depozitave në banka**

Performanca financiare e Agjencisë së Sigurimit të Depozitave për vitin 2017 është karakterizuar nga një rritje e qëndrueshme e fondit të sigurimit të depozitave në banka. Krahasuar me një vit më parë, fondi i sigurimit të depozitave në banka u rrit me 12.08 % duke kapur një vlerë prej 35.017 miliard lekë në 31 dhjetor 2017. Të ardhurat nga primet e sigurimit për vitin 2017 ishin 3.2 miliard lekë ose 7.17% më të larta se në vitin 2016.

Nga ana tjetër, të ardhurat nga administrimi i mjeteve financiare të fondit të sigurimit të depozitave në banka për vitin 2017 ishin 780.2 milion lekë. Të ardhurat nga administrimi i mjeteve financiare për vitin 2017 janë ndikuar nga dinamika e normave të interesit të letrave me vlerë të Qeverisë Shqiptarë.

Rritja e fondit të sigurimit të depozitave dhe ecuria e depozitave të siguruara në sistemin bankar gjatë vitit 2017 kanë sjellë një rritje të raportit të mbulimit. Raporti i mbulimit, i llogaritur si përqindje e fondit të sigurimit të depozitave në krahasim me depozitat e siguruara, shkoi nga 5.11% në fund të vitit 2016 në 5.34% në fund të vitit 2017. Ecuria e këtij raporti është tregues i rëndësishëm për efikasitetin e skemës së sigurimit të depozitave dhe një garanci më e madhe për qytetarët.

Siç e përmenda edhe më lart, gjatë vitit 2017 nuk ka patur ngjarje sigurimi që të kërkonte përdorimin e fondeve të Agjencisë.

**Fondi i Sigurimit të Depozitave në SHKK**

Sa i takon fondit te sigurimit te depozitave ne shkk, në 31 Dhjetor 2017, vlera kontabël e këtij fondi është 92.2 milion lekë, duke shënuar një rritje prej 19.5% krahasuar me vitin 2016. Shtesa e këtij fondi përbëhet nga fitimet e akumuluara nga investimi i mjeteve financiare dhe nga kontributet fillestare të arkëtuara nga subjektet që u pranuan në skemën e sigurimit të depozitave.

Raporti i mbulimit ne SHKK, i llogaritur si përqindje e fondit të sigurimit të depozitave në krahasim me depozitat e siguruara, është 2.05% ne fund te 2017.

I nderuar zoti Kryetar i Komisionit,

Të nderuar zonja dhe zotërinj anëtarë të Komisionit,

Këto ishin disa nga projektet dhe treguesit kryesorë të institucionit gjatë vitit 2017. Në Raport do të mund të gjeni informacion më të detajuar për secilën nga këto rubrika.

Ndërkohë, Ju shpreh vendosmërinë tonë për të vazhduar punën në përmbushje të mandatit ligjor të Agjencisë. Synimi ynë është që edhe në vitin pasardhës të kontribuojmë pozitivisht në stabilitetin e sistemit bankar e financiar në vend duke rritur besimin e qytetarëve në të. Ky angazhim i joni sigurisht përkon me bashkëpunimin e ngushtë me partnerët tanë vendas dhe të huaj, për të përmirësuar në mënyrë të vazhdueshme skemën e sigurimit të depozitave në Shqipëri në përputhje me standardet e pranuara ndërkombëtare në këtë fushë.

Duke ju falënderuar për vëmendjen, mbetem në dispozicionin tuaj për çdo pyetje, koment apo rekomandim lidhur me veprimtarinë e Agjencisë së Sigurimit tw Depozitave.